Sirsat, nangkli, nangka sabrang, nangka landa, utawa durèn landa ("Annona muricata" L.) iku tetuwuhan migunani sing asalé saka Karibia, Amérika Tengah lan Amérika Kidul. Ing manéka laladan Indonésia ditepungi minangka nangka sabrang, nangka landa (Jawa), nangka Walanda, sirsak (Sundha), nangka buris (Madura), srikaya jawa (Bali), deureuyan belanda (Acèh), durio ulondro (Nias), durèn betawi (Minangkabau), sarta jambu landa (Lampung). Panyebutan "belanda" lan variasiné nuduhaké yèn sirsat (saka basa Walanda, "zuurzak") ditekakaké déning pamaréntah kolonial Walanda ing Nuswantara, ya iku ing abad kaping 19. Jeneng sirsat dhéwé asalé saka basa Walanda "Zuurzak" sing tegesé kanthong sing asem.